Sahara Ocidentâl: in miârs in place a Madrid pe autodeterminazion
A jerin in miârs ai 15 di Novembar a Madrid par manifestâ la lôr solidarietât cul popul saharawi e par denunciâ la ocupazion ilegâl dal Sahara Ocidentâl de bande dal Maroc e lis responsabilitâts dai diviers guviers spagnûi par cheste situazion. Cun di fat, propit la Spagne e à lis responsabilitâts plui grandis a nivel european pe ocupazion marochine dal Sahara Ocidentâl, dal moment che intant dal procès di decolonizazion e à lassât man libare al Maroc par ocupâ militarmentri il teritori. La manifestazion e je stade inmaneade dal coordenament des associazions solidariis cul popul saharawi e di une associazion che e ten adun rapresentants dal mont dal spetacul impegnâts pe libertât dal Sahara Ocidentâl. Lis responsabilitâts de Spagne, dut câs, no si riferissin dome al procès di decolonizazion, ma ancje al dì di vuê dal moment che e furnìs al Maroc materiâl militâr che al covente par mantignî la ocupazion dal Sahara Ocidentâl e par perseguitâ la popolazion saharawi che di passe trente agns si bat pal dirit ae autodeterminazion.
Font: Nationalia, 17/11/08
fur_Latn fur_Latn fra_Latn